เป็นซีสต์ที่หลังข้อมือซ้ายค่ะ เหมือนมีสองเม็ดติดกัน เอากดจะรู้สึกเจ็บนิดๆ แต่ถ้ายกของหรือมีการใช้ข้อมือหนักจะรู้สึกปวดๆที่ข้อมือ ควรไปพบแพทย์หรือปล่อยไว้ก่อนคะ เป็นมา1ปีกว่าๆค่ะ ไม่มีทีท่าจะยุบมีแต่บวมขึ้น
สวัสดีค่ะ ถุงน้ำ (หรือซีสต์) ที่หลังมือบริเวณข้อมือ เรียก ganglion cyst จะมีลักษณะเป็นก้อนนิ่มขนาดประมาณ 1-3 เซนติเมตร สาเหตุการเกิดไม่แน่ชัด แต่น่าจะเกิดจากการบาดเจ็บบริเวณข้อมืออย่างต่อเนื่อง เช่น พฤติกรรมการนั่งท้าวแขน หรือคางบ่อยๆ หรือการผลักดันของหนักด้วยฝ่ามือ จึงทำให้เกิดการฉีกขาดของเยื่อหุ้มข้อหรือปลอกหุ้มเอ็น และทำให้เกิดเป็นถุงน้ำได้ หรือเกิดในผู้ที่มีข้อเสื่อมบริเวณนิ้วมือ หรือเคยได้รับบาดเจ็บบริเวณข้อต่อและเอ็นโดยปกติ ก้อนถุงน้ำอาจไม่ทำให้เกิดอาการอะไร แต่หากก้อนไปกดทับบริเวณเส้นประสาท อาจส่งผลให้มีอาการปวด ชา เสียว หรือกล้ามเนื้ออ่อนแรงได้หากมีการใช้งานและเคลื่อนไหวบริเวณข้อมากๆ ก็อาจทำให้ขนาดของถุงน้ำใหญ่ขึ้นได้ ในขณะที่บางรายอาจยุบหายไปได้เองเมื่อเวลาผ่านไป และอาจมีโอกาสที่จะกลับมาเป็นอีกได้ด้วยดังนั้น หากก้อนถุงน้ำเป็นมา 1 ปีกว่าแล้ว และมีอาการปวด ก็น่าจะต้องรักษา โดยแพทย์อาจเลือกใช้วิธีการดูดของเหลวออกจากถุงน้ำก่อน แต่จะเป็นการรักษาเพียงชั่วคราว และมักจะกลับมาเป็นอีก หากยังคงมีการเคลื่อนไหวทำงานของข้อมือ หรือหากก้อนใหญ่ แพทย์อาจพิจารณาผ่าตัดเอาก้อนถุงน้ำออกค่ะ ในเบื้องต้น ก็ไม่ควรใช้มือยกของหนัก หรือผลักของหนัก ไม่ควรไปกดก้อนซีสต์บ่อยๆ และงดการเล่นกีฬาต่างๆ ไปก่อนด้วยค่ะ